BEC ร่วงยาว 5 วันติด ร่วงต่อ 2% กังวลงบฯ Q1/61 ขาดทุนอ่วมหลังรายได้โฆษณาลดฮวบ
BEC ร่วงยาว 5 วันติด ร่วงต่อ 2% กังวลงบฯ Q1/61 ขาดทุนอ่วมหลังรายได้โฆษณาลดฮวบ โดยล่าสุด ณ เวลา 11.11 น. อยู่ที่ระดับ 10.20 บาท ลดลง 0.20 บาท หรือ 1.92% สูงสุดที่ระดับ 10.50 บาท ต่ำสุดที่ระดับ 10 บาท ด้วยมูลค่าการซื้อขาย 38.47 ล้านบาท
2 พ.ค. 2561

ผู้สื่อข่าวรายงานว่า ราคาหุ้น บริษัท บีอีซี เวิลด์ จำกัด (มหาชน) หรือ BEC ณ เวลา 11.11 น. อยู่ที่ระดับ 10.20 บาท ลดลง 0.20 บาท หรือ 1.92% สูงสุดที่ระดับ 10.50 บาท ต่ำสุดที่ระดับ 10 บาท ด้วยมูลค่าการซื้อขาย 38.47 ล้านบาท โดยราคาหุ้น BEC ปรับตัวลดลงต่อเนื่องเป็นวันที่ 5 นับตั้งแต่ราคาหุ้นปิดตลาดที่ระดับ 11.60 บาท เมื่อวันที่ 24 เม.ย. 61

ด้านนักวิเคราะห์ บล.เคทีบี (ประเทศไทย) ประเมินว่า BEC จะยังขาดทุนสุทธิในไตรมาส 1/61 ที่ 85 ล้านบาท จากรายได้จากค่าโฆษณาลดลง 15% เทียบกับปีก่อน เนื่องจากการแข่งขันในธุรกิจทีวียังคงรุนแรง และเม็ดเงินโฆษณาในกลุ่มทีวียังคงขยายตัวไม่มากนัก
ประกอบกับปัจจุบัน BEC เทรดอยู่ที่ PER 64 เท่า ซึ่งสูงกว่าค่าเฉลี่ยอุตสาหกรรมที่ PER 42 เท่า จึงเริ่มต้นให้คำแนะนำ “ถือ” พร้อมมองว่ากำไรสุทธิของ BEC จะต้องใช้เวลาในการกลับไปเหมือนเดิม ทั้งจากการสูญเสียรายได้ช่วงข่าวเช้าไปตั้งแต่เดือน มี.ค.2558, การแข่งขันในทีวีดิจิทัลที่รุนแรงและเม็ดเงินโฆษณาในกลุ่มทีวียังคงขยายตัวไม่มากนักในปีนี้ จากราคาหุ้นที่ปรับตัวเพิ่มขึ้นถึง 29% MoM เรามองว่า short term catalyst ได้สะท้อนในราคาหุ้นไปเรียบร้อยแล้ว เราประเมินราคาเหมาะสมในปี 2561 ที่ 13.50 บาท